b'\n_START_ARTICLE_\nLoginis elementas\n_START_PARAGRAPH_\nLoginis elementas (angl. logic gate) \xe2\x80\x93 elektronin\xc4\x97 schema, atliekanti B\xc5\xablio algebros operacij\xc4\x85. Tariama, kad galimos tik dvi loginio elemento \xc4\xaf\xc4\x97jimo ir i\xc5\xa1\xc4\x97jimo \xc4\xaftamp\xc5\xb3 reik\xc5\xa1m\xc4\x97s: loginio nulio (pavyzd\xc5\xbeiui, ma\xc5\xbeiau nei 0,4 V) arba loginio vieneto (pavyzd\xc5\xbeiui, daugiau nei 2,4 V). Intervalas tarp 0,4 ir 2,4 \xc4\xaftamp\xc5\xb3 reikalingas patikimam darbui u\xc5\xbetikrinti. Loginio elemento samprata leid\xc5\xbeia kurti kompiuteri\xc5\xb3 ir kitas pana\xc5\xa1ias schemas nesigilinant \xc4\xaf elektronikai specifines detales. Tie patys elementai prireikus gali b\xc5\xabti realizuojami tiek naudojant reles ar radijo lempas, tiek ir tranzistorius ar \xc5\xa1iuolaikines mikroschemas.\n_START_SECTION_\nAtminties suk\xc5\xabrimas\n_START_PARAGRAPH_\nKompiuteris turi sugeb\xc4\x97ti net tik skai\xc4\x8diuoti, bet ir atsiminti duomenis bei program\xc4\x85. Atmint\xc4\xaf turin\xc4\x8diose schemose loginiai elementai sujungiami sukuriant tiesioginius ar netiesioginius teigiamus gr\xc4\xaf\xc5\xbetamuosius ry\xc5\xa1ius._NEWLINE_Iliustracijoje pateikta atminties l\xc4\x85stel\xc4\x97 surinkta i\xc5\xa1 dviej\xc5\xb3 NE ir dviej\xc5\xb3 IR-NE element\xc5\xb3. Schemos b\xc5\xabsenai keisti yra du atskiri \xc4\xaf\xc4\x97jimai, kuri\xc5\xb3 aktyvi (\xe2\x80\x9e\xc4\xafsimink\xe2\x80\x9c) reik\xc5\xa1m\xc4\x97 yra loginis 1. \xe2\x80\x9eRamyb\xc4\x97s\xe2\x80\x9c (saugojimo) b\xc5\xabvyje abiej\xc5\xb3 \xc4\xaf\xc4\x97jim\xc5\xb3 \xc4\xaftampa atitinka login\xc4\xaf 0. Toks l\xc4\x85stel\xc4\x97s tipas vadinamas RS trigeriu.\n_START_SECTION_\nTre\xc4\x8dioji i\xc5\xa1\xc4\x97jimo signalo b\xc5\xabsena\n_START_PARAGRAPH_\nKai kurie elementai turi specialiu signalu \xc4\xafjungiam\xc4\x85 tre\xc4\x8di\xc4\x85 \xe2\x80\x9edidel\xc4\x97s var\xc5\xbeos\xe2\x80\x9c (angl. high impedance arba Z) i\xc5\xa1\xc4\x97jimo signalo b\xc5\xabsen\xc4\x85. \xc5\xa0ioje b\xc5\xabsenoje elementas i\xc5\xa1 esm\xc4\x97s yra atjungtas nuo i\xc5\xa1\xc4\x97jimo grandin\xc4\x97s. Toki\xc5\xb3 element\xc5\xb3 i\xc5\xa1\xc4\x97jimai gali b\xc5\xabti sujungti tarpusavyje. I\xc5\xa1\xc4\x97jimo signal\xc4\x85 apsprend\xc5\xbeia tuo metu aktyvus elementas (toks vienu metu gali b\xc5\xabti tik vienas). Kitais atvejais elemento schema kai kada projektuojama taip, kad sujungus tarpusavyje i\xc5\xa1\xc4\x97jimus galiot\xc5\xb3 situacija \xe2\x80\x9enulis visada nugali\xe2\x80\x9c ar \xe2\x80\x9evienetas visada nugali\xe2\x80\x9c, lygi\xc5\xb3 konfliktui nesugadinant pa\xc4\x8di\xc5\xb3 element\xc5\xb3._NEWLINE_Tre\xc4\x8di\xc4\x85ja b\xc5\xabsena pagr\xc4\xafstas vieno pagrindini\xc5\xb3 kompiuterio element\xc5\xb3 \xe2\x80\x93 magistral\xc4\x97s \xe2\x80\x93 veikimas._NEWLINE__NEWLINE_\xc5\xa0iuolaikiniai procesoriai turi de\xc5\xa1imtis t\xc5\xabkstan\xc4\x8di\xc5\xb3 \xc4\xafvairi\xc5\xb3 element\xc5\xb3.'